ליאת יקיר

ליאת יקיר (נולדה ב-5 בספטמבר 1976) היא ביולוגית, דוקטור לגנטיקה מולקולרית, מרצה ופעילה פוליטית וחברתית ישראלית. ממייסדי ארגון כוח לעובדים, ומקימת מטה הנשים במפלגת גשר. מיוני 2020 שימשה כיועצת מקצועית של השרה לקידום וחיזוק קהילתי ח"כ אורלי לוי-אבקסיס. 
התפרסמה בשנת 2018, כאשר השתתפה כמומחית בעונה הראשונה של התוכנית חתונה ממבט ראשון בערוץ 12.

ביוגרפיה 
יקיר נולדה וגדלה בגבעתיים. למדה בבית הספר התיכון קלעי בעיר. שירתה בצה"ל כחונכת בחיל האוויר, בבסיס חצרים ובבית הספר הטכני בבאר שבע.

יקיר בוגרת תואר ראשון במדעי החיים מאוניברסיטת תל אביב. בעלת תואר שני בבקרה ביולוגית בתחום חקר הסרטן מהמחלקה לבקרה ביולוגית במכון ויצמן למדע ותואר שלישי במחלקה לגנטיקה מולקולרית במכון ויצמן למדע.

יקיר נמנתה על חבר המומחים בעונה הראשונה של תוכנית המציאות חתונה ממבט ראשון יחד עם יעל דורון, פסיכולוגית שיקומית ואנליטיקאית קבוצתית, ודני פרידלנדר, פסיכולוג קליני מומחה.

פעילות אקדמית ומחקרית
בשנת 2000 החלה יקיר לעבוד כחוקרת במכון ויצמן למדע. במהלך לימודיה לתואר השני בתחום חקר הסרטן עבדה על הבנת המנגנונים של גידולים סרטניים. מחקר זה הוביל לגילויים של מסלולים חדשים בתחום.

בשנת 2010 לאחר סיום לימודי הפוסט דוקטורט, עברה לעסוק בתחום המחקר המדעי במכון דווידסון לחינוך מדעי (הזרוע החינוכית של מכון ויצמן למדע).

יקיר חוקרת בתחומי הגנטיקה, ביוכימיה ואבולוציה ועוסקת בחינוך מדעי ותקשורת המדע, ובהנגשת מדע לקהלים שונים. תחום המחקר התאורטי שבו היא מתמקדת הוא הביולוגיה של האהבה. יקיר עוסקת במחקר הקשור לנושאי ביולוגיה והשפעה על מערכות יחסים רומנטיות. לטענתה, בהבנה של תהליכים המתרחשים במוח כאשר עולים רגשות של אהבה ומשיכה רומנטית, יש להבין את הכימיה שמאחורי התהליכים המתרחשים במוח האדם.

יקיר טוענת שישנו קונפליקט בין הצרכים האנושיים של בני האדם לאהוב, לשתף ולהזדקן ביחד, לבין העובדה שמחקרים מוכיחים כי מבחינה אבולוציונית בני אדם הם כמו רוב המינים בטבע ומחפשים להפיץ את הגנים שלהם באמצעות כמה שיותר פרטנרים.

במאי 2022 ראה אור ספרה הראשון "קיצור תולדות האהבה", בהוצאת כתר. הספר מציע עיון בתולדות האהבה הרומנטית הזוגית וסוקר מחקרים בנוגע לתפקידם של ההורמונים, הנוירונים והגֶנים המכתיבים במי נתאהב, מי יעורר בנו דחייה ועוד.

פעילות חברתית ופוליטית

יקיר היא ממייסדי ארגון כוח לעובדים. את פועלה בתחום זכויות העובדים החלה בעקבות סיפורה האישי, וליוותה במהלך השנים עובדים רבים במאבקים שונים. נוסף על כך, פועלת לקידום מעמד האישה.במרץ 2018 הקימה את מטה הנשים במפלגת גשר והובילה את כתיבת המצע לשוויון מגדרי של גשר.

ב-2020 שימשה בתפקיד של יועצת מקצועית עבור השרה לקידום וחיזוק קהילתי ח"כ אורלי לוי-אבקסיס.

חיים אישיים
יקיר היא אם לבת ובן. מתגוררת בכרכור.

קישורים חיצוניים 

 

 נשים יכולות להציל את האנושות מהידרדרות, ראיון באתר ynet על מדע האהבה
 בראש, בלב או בין הרגליים, כתבה מאתר הארץ
 פריצת דרך עולמית: חולי סרטן יטופלו בתאים מהונדסים גנטית, כתבתה של ליאת יקיר באתר ynet
 בת זוג אחת זה משעמם: המדע מאחורי הבגידות, כתבה של ליאת יקיר במאקו
 "נובלים בלי אהבה": הסודות שיעזרו לתל אביבים לשמור על הזוגיות, כתבתה של רויטל בלומנפלד בוואלה
 אורי שצ'יגובסקי, "חתונמי" מסביב לעולם: המספרים לא משקרים, ישראל היום
 אורלי לוי אבקסיס חשפה את רשימתה: "זה הזמן להצטרף אלינו", וואלה, 20 בפברואר 2019
 הרצאה של ליאת יקיר: What is Love – scientifically, כנס TED, יוטיוב 
 מה זאת אהבה? התשובה המדעית. ריאיון עם ליאת יקיר בפודקאסט "Think&Drink Different", נובמבר 2018, באתר Spotify
 ראיון עם ליאת יקיר באתר לימודים בישראל
 מונוגמיה או פוליאמוריה: לאן הולך עתיד האהבה? באתר כלכליסט

הערות שוליים 

בוגרות אוניברסיטת תל אביב
בוגרות תיכון קלעי (גבעתיים)
בוגרי אוניברסיטת תל אביב
בוגרי תיכון קלעי (גבעתיים)
ביולוגיות ישראליות
בעלות תואר דוקטור ממכון ויצמן למדע
בעלי תואר דוקטור ממכון ויצמן למדע
גנטיקאיות ישראליות
יועצות ישראליות
מדעניות ישראליות
מדענים ישראלים
משתתפים בתוכניות מציאות ישראליות
פעילות חברתיות ישראליות
פעילים חברתיים ישראלים
פעילות מפלגת גשר
ישראליות שנולדו ב-1976
ישראלים שנולדו ב-1976